Ukážka z elektronickej knihy

Copyright 2017 by Holley Gerth

Originally published in English under the title Fiercehearted

by Revell, a division of Baker Publishing Group, Grand Rapids, Michigan,

49516, U.S.A. All rights reserved.

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa,

okrem krátkych ukážok pre potreby článkov a recenzií.

Žena s divokým srdcom

Vydavateľ: Christian Project Support, s. r. o., © 2023

www.ver.sk , objednavky@ver.sk

Obálka: www.christianstudio.sk, shutterstock.com

Vnútro knihy: www christianstudio.sk (grafické prvky: shutterstock.com)

Preklad: Eva Simo Pelzlová

Jazyková korektúra: Veronika Liptáková

Grafická úprava: www.christianstudio.sk

Spolupráca: Mária Štefáková

Použité citáty z Biblie: Slovenský ekumenický preklad, SBS, Banská Bystrica, 2017, in: www.biblia.sk.

ISBN papierovej knihy: 978-80-8231-157-3

ISBN pdf knihy: 978-80-8231-158-0

ISBN epub knihy: 978-80-8231-159-7

ISBN mobi knihy: 978-80-8231-160-3

Vytvorenie elektronickej verzie Dibuk, s. r. o., 2024

„Táto kniha je jednoducho ohromujúca, úžasná, plná víťazstiev. Nie je to kniha, ktorú si prečítate len raz, ale budete sa k nej stále vracať. Keď som ju čítala, chcela som, aby nemala koniec. No a teraz chcem začať žiť ako Žena s divokým srdcom!“

Ann Voskamp, autorka New York Times bestsellerov The Broken Way (Zlomená cesta) a One Thousand Gifts (Tisíc darov)

„Strach nedokáže zničiť to, na čo už nedosiahne. Kniha Žena s divokým srdcom vás povedie na miesta s Pánom, kde sa naučíte prijať jedinečnú odvahu, ktorú do vás vložil!“

Lysa TerKeurst, autorka New York Times bestsellerov a prezidentka Proverbs 31 Ministries

„Na Holley sa mi najviac páči to, že trávi veľmi málo času na plytčine. Vždy ide do hĺbky vo vzťahu s Bohom, so svojimi priateľmi aj vo vzťahu s tými, ktorí sa chcú od nej učiť. Ani táto kniha nie je iná. Každý príbeh, každá myšlienka nám pripomína, že nie sme samé, že sme milované a že sme Božie dielo, na ktorom sa stále pracuje. Väčšina z nás si vyčíta svoje slabosti, no Holley nám vo svojej knihe pripomína, že vďaka Kristovi sme silnejšie, ako si myslíme. A hoci sú naše skúšky chaotické a naše obavy skutočné, Boh je s nami a niečo z nás tvorí! Dajte si šálku kávy a doprajte si čas, aby ste sa mohli zamyslieť nad múdrosťou, ktorú nájdete na stránkach tejto knihy. Si žena a tvoje srdce je oveľa odvážnejšie, ako si myslíš.“

Susie Larson, rozhlasová moderátorka, národná rečníčka a autorka knihy Your Powerful Prayers (Tvoje mocné modlitby)

„Toto je Holley Gerth, takúto knihu ste od nej ešte nikdy nečítali. Vodkyňa a poradkyňa v nej sa nikdy nezaprie. No teraz ju spoznávame ako bojovníčku. Nebojácne otvára zážitky z detstva a z dospelosti, pozýva nás do svojho zákulisia, ktoré ju formovalo. Holley som poznala takmer desať rokov a pri čítaní tejto knihy som mala pocit, že ju spoznávam nanovo. Zrazu som videla jej pochybnosti, klamstvá, ktorým uverila, a jasne som videla aj jej odhodlanie neveriť klamstvám zlého. A nakoniec sa dokázala zbaviť falošnej predstavy o sebe, akou by mala byť, a prijala meno, ktoré jej určil Boh – Divoká v srdci. Táto kniha je pre každú ženu, najmä pre tie, ktoré ešte neveria.“

Lisa-Jo Baker, autorka bestselleru Never Unfriended (Nikdy znepriatelení) a komunitná manažérka pre (in)courage

„Je to nevyhnutné – zlyháme a zraníme sa. Budeme cítiť strach a pokušenie stiahnuť sa do bezpečia. Ale Boh nás nepovolal k tomu, aby sme žili utiahnuté na bezpečnom mieste! Vo svojej knihe nám Holley Gerth ukazuje zraniteľnosť a silu, dovolí nám vstúpiť do jej osobných príbehov o vlastnej neistote. Na základe týchto príbehov nás učí odvážne milovať, dôverovať a žiť naplno! Pomáha nám, aby sme našli silu stať sa ženami s divokým srdcom v našich vzťahoch, aj sami pred sebou. Holley nám ukazuje, ako sa z nás môžu stať také ženy, aké nás Boh stvoril, a aby sme žili pre zámer, pre ktorý nás stvoril. Som veľmi vďačná za to, aký úžasný dar mi dal Boh v tejto mojej krásnej, odvážnej priateľke Holley!“

Renee Swope, autorka bestselleru A Confident Heart (Sebavedomé srdce)

„Žena s divokým srdcom je výzvou do boja, aby sme sa stali tým lepší ja. Ďakujem ti, Holley Gerth, že si napísala tieto slová. Sú pravdivé.“

Claire Diaz-Ortiz, autorka a rečníčka

„Povedzme, že ste v šatni so svojou trénerkou a začína druhý polčas najdôležitejšieho zápasu vo vašom živote. Máte pocit, že nedokážete pokračovať v hre, ale trénerkine slová vás zasiahnu do hĺbky a vy sa zrazu neviete dočkať, keby vybehnete späť na ihrisko. Táto kniha je presne týmto momentom a Holley je tou trénerkou. Toto je to, čo všetky potrebujeme počuť pred tým, ako vykročíme do svojho ďalšieho života. Nenechajte si ujsť túto fenomenálnu knihu; je to Hollina najlepšia kniha.“

Jennifer Dukes Lee, autorka knihy The Happiness Dare (Šťastie sa odváži) a Love Idol (Idol lásky)

„Moja najobľúbenejšia z kníh Holley Gerth, Žena s divokým srdcom, dokazuje, že divoké nemusí byť zastrašujúce a jemné môže byť aj odvážne. Holley je ako odborná poradkyňa, ale zároveň ako priateľka, ktorá nám dáva povolenie – nepotrebujeme ho, ale často naň čakáme –, že môžeme byť tým, kým už v Kristovi sme, a že môžeme skutočne žiť.“

Emily P. Freemanová, autorka knihy Simply Tuesday (Jednoducho utorok)

„Málokedy sa stane, že otvorím knihu a jej slová začnú meniť môj život už na prvej strane. Kniha Žena s divokým srdcom urobila presne toto. Táto kniha je úprimná, drsná a ohromujúco krásna. Upútala nielen moju pozornosť, ale aj moje srdce.“

Suzanne Ellerová, medzinárodná rečníčka a autorka

„Nevedela som, ako veľmi túto knihu potrebujem, kým som ju nezačala čítať. Holley Gerth odhaľuje fasády, odkrýva klamstvá a vykresľuje nádhernú slobodu, ktorú má Boh pre každého z nás. Je čas stať sa Ženou s divokým srdcom!“

Joanna Weaverová, autorka knihy Having a Mary Heart in a Martha World (Mať srdce Márie vo svete Marty)

„Slová Holley Gerth si podmanili moje srdce od prvej vety až po poslednú. Kniha Žena s divokým srdcom vás donúti kričať vo svojich bojoch: ‚Ja som to robila tiež! A nie som jediná!‘ Prostredníctvom dojemného rozprávania vás Holley pozýva, aby ste premenili zlomené miesta vo svojom vnútri na pevné miesta v divokom srdci ženy, ktorá má odvahu milovať, verí v nemožné a žije odvážne.“

Sharon Jaynes, spoluzakladateľka organizácie Girlfriends in God, rečníčka a autorka knihy Take Hold of the Faith You Long For (Uchop vieru, po ktorej túžiš)

„Holley Gerth sa v knihe Žena s divokým srdcom podarilo to, čo sa darí len máloktorému autorovi: Vďaka nej sa cítim dobre taká, aká som. Ak máte pocit, že niekedy príliš preháňate alebo že nie ste dosť dobrá, alebo sa nenachádzate uprostred ničoho výnimočného, Žena s divokým srdcom vám prináša svieže posolstvo, že sa práve nachádzate na tom správnom mieste. Táto kniha mi pomohla zmeniť moje bojazlivé srdce na divoké, pretože ma naučila, aby som sa opierala o skutočnosť, ako ma Boh stvoril, a nie o svoje vlastné predstavy, čo si ja myslím, kým by som chcela byť. K tejto knihe sa budem vracať znova a znova.“

Kristen Strong, autorka knihy Girl Meets Change (Dievča sa stretáva so zmenou)

„V knihe Žena s divokým srdcom nás Holley vedie na emocionálnu cestu po jej boku. Otvára nám svoje srdce a opisuje svoj osobný vzťah so svojím najlepším priateľom Ježišom, a aj to, ako sa každý deň silno zameriava na tento vzťah. Jej príbehy sa nám budú zdať známe a pomocou nich nám pomôže uvedomiť si, že na nádhernej ceste životom kráčame spolu. Budete sa smiať a možno si aj trochu poplačete, ale slová v tejto knihe posilnia vašu vieru. Uvedomíte si, že dokonalosť nie je potrebná, že nám postačí predovšetkým byť blízko Ježiša a prežívať jeho hlbokú lásku. Holley, ďakujem, že si sa s nami podelila o nádherné a zmysluplné príbehy.“

Peggy Horner, viceprezidentka pre vývoj produktov spoločnosti Premier Manufacturing, Inc.

Žena
s divokým srdcom ...

… sa pozrie životu priamo do tváre a povie: „Nemôžeš ma poraziť.“

Vie, že láska je risk, ale aj tak sa ju pokúša dosiahnuť.

Chápe, že láskavosť si vyžaduje skutočnú odvahu.

VERÍ V NEMOŽNÉ.

Bojuje, akoby ju nič nemohlo zastaviť.

Odváži sa hľadať krásu v zlomenej duši.

Volí si teplo pred chladom.

Vychutnáva si život ako krátky, trpkosladký zázrak.

Odiera si kolená a získava jazvy, ktoré vydávajú svedectvo.

Bráni sa ako bojovníčka a plače ako dievča.

Z jej jemnosti vychádza nová sila, z malého tvorí veľké,  z obyčajného tvorí neobyčajné.

Vrásky na tvári vníma ako čiary,  ktoré rozprávajú príbehy jej víťazstva.

NIKDY NEPODĽAHNE, NIKDY SA NEVZDÁVA, NIKDY NEUTEČIE.

Nasleduje Ježiša s nadšením, ktoré mení svet.

Žije v tvojom susedstve, neďaleko od teba.

Dnes ráno na teba hľadela zo zrkadla…

… a ty si si zatiaľ nevšimla silu, ktorá jej žiari z očí.  S touto silou dokáže hýbať horami a kráčať po vode.  Takúto ju stvoril Boh.

Úvod

Boh rozpráva príbehy. On je šialený vedec, otec aj kúzelník a určite je ten, ktorý rozpráva príbehy. Na svete neexistuje nič lepšie, ako keď doširoka otvoríme srdce a dovolíme mu, aby sa jeho príbeh stal naším príbehom. Keď zovrieme päste, naberieme odvahu a začneme rozprávať tie najpravdivejšie a najlepšie príbehy, ktoré sú vždy Božími príbehmi.

– Shauna Niequist

SNAŽILA SOM SA NEPÍSAŤ TÚTO KNIHU.

Skôr ako sa rozhodnete začať čítať túto knihu a stanete sa jej súčasťou, musím vás varovať: na týchto stránkach nájdete aj trochu krvi. Aj niekoľko kvapiek potu a slaných škvŕn od sĺz, ktoré sa pri praní nedajú vyprať. Aj smiech, ktorý chutí ako domáca vanilková zmrzlina, na ktorej si človek pochutnáva doma na terase. Budete počuť zvuk otázok, ktoré sa odrážajú od stien. Nájdete prázdnotu, nepohodlie, ale aj krásu ako tyrkysová obloha. Nie je tu uhladenosť ani dekórum, dokonalé náboženské správanie ani bezpečné frázy. Toto nie je nič pre slabé povahy.

Ak vás tieto slová nevystrašili, ak ste zvedavá, neviete sa dočkať a túžite vedieť viac, tak si sadnite vedľa mňa do kaviarne s bielymi  tehlovými stenami, aby som vám mohla povedať, ako som sa ja, ako sme sa my, naozaj dostali do tejto chvíle.

Z neviditeľných reproduktorov sa ozýva príjemná gitarová melódia a vôňa môjho latté s mandľovým mliekom sa vznáša okolo nás. Počúvam vír rozhovorov, niektoré sú pretkané radosťou a iné sklamaním, preto niektoré slová vyznievajú drsne. Sedím v mäkkom sivom kresle. Tak trochu mi pripomína mamu, ktorá si rada usádza na kolená svoje deti. Presne také isté kreslo je aj oproti mne, a tak si predstavujem, že na ňom sedíte vy. Možno pijete kávu z bielej šálky, ktorá je položená na jednoduchom, elegantnom tanieriku. Možno si ku káve dávate citrónový koláč alebo čučoriedkový muffin a ja dúfam, že mi z neho dáte kúsok ochutnať (vždy dúfam, že mi dá niekto ochutnať pečenú dobrotu). Chvíľu sa rozprávame a ja počúvam, ako najlepšie viem. Potom sa v našom rozhovore dostaneme k tomu, že sa ma spýtate: „A čo prežívate vy?“

Táto otázka je pre mňa tá najdesivejšia v celom vesmíre. Keď odpovedám, uhýbam a kľučkujem ako amatérsky boxer. Dokážem sa vám venovať a počúvať vás hoci aj celý deň, ale o svojom vlastnom živote ledva niečo dokážem zašepkať.

Napadlo mi, že by som o tom rada napísala knihu. Vymyslela som dobrý názov a mala som dobrú tému. Napriek tomu, vždy keď som si sadla, aby som začala písať, nedokázala som zo seba vydať ani slovo. Rozhodla som sa, že si potrebujem najskôr urobiť prehľad, a tak som začala čítať články a komentáre na danú tému. Dlhý čas som strávila v knižnici a na internete. Vytiahla som pôsobivú plnofarebnú mapu Izraela, v ktorej boli hebrejské názvy riek, zakreslené tmavomodrou farbou, a tiež pohorí, zakreslené odtieňmi bledo a tmavo hnedej farby.

Nakoniec, jedného dňa som sedela v tomto istom kresle, a hoci som sa cítila sklamaná, jednoducho som začala písať to, čo mi v skutočnosti pulzovalo v srdci a zvonilo v ušiach. Písala som o strachu a zlomenosti. Hovorila som o tom, že si vychutnávam život ako zvláštny, sladký stred bieleho kvetu zimozelu. O tom, ako bojujem s pochybnosťami, ktoré mi niekedy pripadajú ako ľudia v čiernych maskách, ktorí neskoro
v noci skúšajú otvoriť dvere. O tom, že byť láskavý znamená mať odvahu. Napísala som pravdu o niektorých veciach, ktoré by som radšej nechala skryté pod vankúšmi na gauči spolu so zatúlanými drobnými mincami. Priznala som svoje zápasy aj svoje víťazstvá. Nepísala som príliš veľa poučiek. Písala som príbehy.

To, čo som napísala, sa mi zdalo divoké, dokonca až škandalózne. Ale bolo to zraniteľné a krásne. Bola to jediná vec, ktorú som práve vtedy mohla dať svetu.

A keď som sa začala rozprávať s inými ženami, uvedomila som si, že nie som jediná. Nie som jediná, ktorá sa niekedy cítila neisto. Nie som jediná, ktorá chce, aby bol dnešný deň chutný ako posledný kúsok čokoládového koláča so šľahačkou, ktorý nám zostal na tanieri. Nie som jediná, kto hľadá zmysel života, svoju vášeň a niekedy odháňa od seba depresiu a úzkosť ako muchy z piknikového stola.

Keď sa dostanete na koniec týchto stránok, chcela by som, aby ste aj vy mohli s istotou povedať: „Nie som jediná.“ Chcem, aby sme sa všetky cítili menej osamelé, aby sme sa cítili pohodlnejšie vo svojej koži, ktorú nám ušil Boh. Aby sme získali o niečo väčšiu istotu, že my, ženy, máme silu, s ktorou tento svet musí počítať.

Keď som začala písať túto knihu, prekročila som hranicu. Zistila som, že som sa ocitla na novom mieste, kde dokážem žiť plnší život, milovať odvážnejšie a ukázala som sa taká, aká skutočne som, na čo by som si nikdy predtým netrúfla. Zistila som, že toto je obrovské, divoké a krásne územie v divokom srdci.

Je to tým, kým sme, kým sme celý čas boli. Kam patríme. Pôjdeš tam so mnou?

1

Nečakane
divoké srdce

Pravda a odvaha nie sú vždy príjemné, ale nikdy nie sú prejavom slabosti.

– Brené Brown

JEDNÉHO JESENNÉHO POPOLUDNIA SOM DOSTALA SPRÁVU. V tom čase sa listy na stromoch začínali meniť presne tak ako jedna naša susedka, ktorá sa vždy obliekala jednoducho, no potom sa objavila na oslave v odvážnych šatách, o ktorých všetci hovorili celé týždne. Boli červené a oranžové so zlatými trblietkami. Bola navoňaná horko-sladkým parfumom, ktorý pripomínal vôňu pečených marshmallow.

Keď som sa dozvedela tú správu, sedela som v aute a mala som namierené do domu svokrovcov. Veľmi som túžila stlačiť plynový
pedál až na podlahu, kým by sa nezlomil, rútiť sa po diaľnici ako býk odtrhnutý z reťaze. A potom som chcela dupnúť na brzdu tak silno, až by moje pneumatiky zanechali na ceste pekne dlhú čiernu čiaru.

Neurobila som ani jedno, ani druhé. Jednoducho som sa snažila šoférovať tak ako vždy. Nie je to tak aj u vás? Ale vo mne sa v tej chvíli zničilo niečo neviditeľné, krehké a podstatné. Bola to dôvera. Moja priateľka ma svojou správou zranila spôsobom, ktorý by som nikdy nečakala. Za normálnych okolností by som povedala: „To je v poriadku.“ Snažila som sa to povedať aj teraz. V mysli som si tisíckrát pripravila takúto reč. Ale nedokázala som ju dostať zo seba, a preto som cítila paniku. Pretože som žena, ktorá vždy nenávidela konflikty. Radšej by som išla k zubárovi, nech mi vŕta do pokazeného zuba, než by som sa s niekým pohádala. Áno, pán doktor, pokojne mi opravte ten kanálik v koreni zuba výmenou za to, že sa nebudem musieť napäto zhovárať s niekým, koho milujem. Len preto, aby som sa vyhla konfliktu, snažila by som sa súhlasiť so všetkým, čo ten človek povie, a ak by to nefungovalo, predstierala by som, že som v pohode. Prosím, podajte mi soľ a zemiaky, hoci viem, že ste mi práve vrazili do chrbta svoju vidličku.

Dovoľte mi, aby som sa pozastavila a priznala sa, že takéto situácie viem riešiť aj lepšie. Veď mám predsa magisterský titul z poradenstva. Veľmi dobre si pamätám jednu frázu zo školy: „Konflikt je spôsob, ako sa dvaja stávajú jedným.“ Veľmi sa mi to páčilo, keď som to počula, zdalo sa mi to úžasné a krásne. Ale bolo to ako milovať kaviár, ktorý vyzerá vábivo na luxusnom večierku, ale potom si človek uvedomí, že má na tanieri niečo studené a slizké, čo by najradšej vymenil za rybie prsty, ktoré jedávajú deti.

Začínam chápať, že na tomto svete existujú dva druhy poznania. Prvé je v mysli človeka, kde všetko dáva zmysel a zdá sa, že všetko je sterilné ako laboratórium. Druhé sa podobá tomu, ako keď Písmo hovorí veci, že: „Adam poznal Evu.“(1) Pri tomto citáte sme sa na náboženstve zvykli červenať a chichotať sa, pretože sme uhádli, čo to v skutočnosti znamená. Ale okrem rečí ohľadom sexu si myslím, že to, čo toto slovo vyjadruje, je zažiť niečo naplno – nielen mysľou, ale aj dušou, srdcom a telom. No v čase, keď sa mi stala táto vec, som ešte nevedela nič o skutočnom, liečivom konflikte na hlbokej úrovni.

Keď sa teraz pozerám späť na celú tú situáciu, myslím, že som sa jednoducho bála. Vstúpiť s niekým do konfliktu mi vtedy pripadalo, ako keby som musela obnažiť celé svoje zraniteľné srdce a ukázať ho na svetle. Nepáčila sa mi predstava, že by sa tak mohli ukázať moje slabé miesta. A úprimne, najviac som sa bála toho, čo by som mohla byť schopná urobiť niekomu inému v takom stave. Celé mi to pripadalo ako jar na pláži, keď som nechcela byť vystavená silným slnečným lúčom, tak som radšej zostávala pod slnečníkom, natretá krémom s ochranným faktorom aspoň 1000.

Je to vlastne celkom rozumná stratégia, ukrývať sa. Ibaže, ak sa stane niečo nečakané, čo nás zaskočí, a my nemáme žiaden plán, potom sa ocitneme presne v tej situácii, o ktorej sme prisahali, že sa v nej už nikdy neocitneme, ale, žiaľ, nevieme s tým nič urobiť.

V Biblii sa hovorí, aby sme nenechali slnko zapadnúť nad naším hnevom. Tieto slová som vždy brala doslovne. No keď som sa zamyslela hlbšie, uvedomila som si, že význam môže byť aj ten, aby sme náš hnev nenechali skĺznuť do úplnej temnoty, zatrpknutosti a nezatvrdili si srdce.(2) Vedela som, že musím dať svojmu srdcu priestor, aby sa upokojilo a aby som vo svojom vnútri prestala prskať ako rozzúrený kocúr.

Na druhý deň po tom, ako som sa dozvedela tú správu, som nasadla do lietadla. Hľadela som von oknom na jasnú večernú oblohu a zvažovala som svoje možnosti. Celou svojou bytosťou, od hlavy až po konce prstov na nohách som chcela zabuchnúť dvere svojho srdca. Nielen pred touto jednou osobou, ale aj pred všetkými ostatnými ľuďmi. Na plot svojej záhrady som chcela umiestniť tabuľku s nápisom: „Votrelci budú zastrelení.“ Chcela som pozastierať okná svojho domu a na verandu postaviť zákerného psa. Chcela som skoncovať so všetkými ľuďmi raz a navždy.

Ibaže som si uvedomovala, že aj ja som len človek. A ak by som sa takto rozhodla, vlastná bezpečnosť by ma udusila. Všetko krásne by zostalo zaprášené. Všetko živé vo vnútri by zomrelo, pretože by som dnu nevpustila žiadne svetlo. A aj v tejto chvíli som pri sebe cítila Ježišovu prítomnosť. On je láskavý, jemný a vie oveľa lepšie ako ja, čo znamená byť ukrižovaný. Cítila som, ako stojí vedľa mňa a ticho čaká na to, ako sa rozhodnem, čo urobím.

Vytiahla som si niečo na písanie a plakala som v tme, kým letuška rozdávala balíčky arašidových orieškov. Smrkala som do príliš malej vreckovky a obávala som sa, že vystraším svojho spolucestujúceho. Ale nedokázala som prestať. Pretože ma nebolela len táto jedna vec, ktorá sa stala. A vtedy som vedela, že keď dokončím toto svoje čmáranie, tak sa už nikdy nebudem môcť vrátiť k tomu, kým som bola alebo ako som žila predtým. Bola to moja nová mapa, môj manifest:

Žena s divokým srdcom…

… sa pozrie životu priamo do tváre a povie: „Nemôžeš ma poraziť.“

Vie, že láska je risk, ale aj tak sa ju pokúša dosiahnuť.

Chápe, že láskavosť si vyžaduje skutočnú odvahu.

VERÍ V NEMOŽNÉ.

Bojuje, akoby ju nič nemohlo zastaviť.

Odváži sa hľadať krásu v zlomenej duši.

Volí si teplo pred chladom.

Vychutnáva si život ako krátky, trpkosladký zázrak.

Odiera si kolená a získava jazvy, ktoré vydávajú svedectvo.

Bráni sa ako bojovníčka a plače ako dievča.

Z jej jemnosti vychádza nová sila, z malého tvorí veľké, z obyčajného tvorí neobyčajné.

Vrásky na tvári vníma ako čiary, ktoré rozprávajú príbehy jej víťazstva.

NIKDY NEPODĽAHNE, NIKDY SA NEVZDÁVA,

NIKDY NEUTEČIE.

Nasleduje Ježiša s nadšením, ktoré mení svet.

Žije v tvojom susedstve, neďaleko od teba.

Dnes ráno na teba hľadela zo zrkadla…

… a ty si si zatiaľ nevšimla silu, ktorá jej žiari z očí. S touto silou dokáže hýbať horami a kráčať po vode. Takúto ju stvoril Boh.

Kolesá lietadla sa dotkli zeme, pristáli sme. Keď sme vyšli von, časť svojej batožiny som nechala v lietadle. Nechala som tam tú časť seba, ktorá sa vždy snažila byť milá zo strachu, ktorá súhlasila s vecami, pretože to bolo jednoduchšie, ktorá radšej vždy umlčala svoj vlastný hlas.

Nasledujúci týždeň som začala chodiť do poradne. Týždeň po tom som poslala správu osobe, ktorá ma zranila. Povedala som jej pravdu o svojom zranení. O tom, ako som verila, že náš vzťah bude iný. Ako veľmi som ju milovala. No a odvtedy sme začali hľadať cestu späť k sebe. Ale neponáhľala som sa. Nenútila som sa k ďalšiemu kroku. Bolo to neuveriteľne ťažké, ale zároveň hlboko uzdravujúce.

Stále neznášam konflikty. Ale tiež som pochopila, že na konfliktoch nie je všetko úplne „zlé“. Konflikt sa nám vždy zdá zlý, ale v podstate môže skrývať isté dary. Ako napríklad to, že nám ukazuje, čo naozaj chceme a kto naozaj sme. Pre mňa to bolo také, akoby ma niekto oblial studenou vodou a to ma prebralo.

Na začiatku som sa búrila a protestovala, ale teraz som vďačná, pretože dom, ktorý som tak veľmi chcela chrániť, v skutočnosti horel, veľmi pomaly tlel a ja som o tom vôbec nevedela. To, že som odmietala konflikty s druhými, v skutočnosti znamenalo, že som mala konflikt sama so sebou. Zakaždým, keď som odmietla povedať pravdu v láske, akoby som zapálila ďalšiu zápalku.

Tento príbeh nemá dokonale krásny koniec. Náš vzťah sa stále obnovuje, pomaly, tehlička po tehličke, istejšie a silnejšie putá nahrádzajú tie, čo boli slabé a rozpadli sa. Stále mám pokušenie za každú cenu zachovávať pokoj namiesto toho, aby som sa snažila o vytváranie pokoja. Stále sa cvičím v tom, aby som sa nesnažila sporné veci „preskočiť“ alebo sa cez ne dostať čo najlepšie, učím sa kráčať priamo cez problém. Snažím sa byť ako povrazolezec amatér, ktorý si želá mať krídla. Ale rozhodla som sa žiť inak. Ak by to tak nebolo, nebola by som tu teraz s vami.

Takže, vždy je tu niečo, čo nás privedie do bodu, keď nebudeme môcť zostať rovnaké. Je tu niečo, prečo nechávame otvorené vchodové dvere. Niečo, čo nás privedie k tomu, aby sme urobili odvážnu, ťažkú vec.

Koniec ukážky